SONIC อวดกำไรครึ่งปีแรกพุ่ง 313% ลุยขยาย “โลจิสติกส์” ปรับเป้ารายได้ทั้งปีโต 60%
SONIC ลุยปรับเป้ารายได้ปีนี้โต 60% หลังกำไรครึ่งปีแรกพุ่งกว่า 313% พร้อมเดินหน้าขยายพื้นที่ “โลจิสติกส์” จำนวน 33 ไร่ จ.ชลบุรี
13 ส.ค. 2564

ดร.สันติสุขโฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC เปิดเผยว่า จากการประเมินภาพรวมการดำเนินงานของบริษัทตั้งแต่ต้นปี 2564 จนถึงปัจจุบัน ซึ่งพบว่า SONIC มีรายได้รวมเติบโตเกินเป้าหมายอย่างต่อเนื่อง ส่งผลให้บริษัทได้ปรับเป้าหมายรายได้ปี 2564 เพิ่มขึ้นเป็นเติบโต 60% จากเดิมที่ตั้งเป้าว่าจะเติบโต 20%
โดยผลประกอบการของบริษัทใน 6 เดือนแรกสิ้นสุด 30 มิถุนายน 2564 บริษัทมีกำไรสุทธิ 82.54 ล้านบาท เพิ่มขึ้น312.91% เมื่อเทียบกับงวดเดียวกันของปีก่อนที่มีกำไรสุทธิ 19.99 ล้านบาท เพิ่มขึ้น 525.60 % เมื่อเทียบกับไตรมาส 2/2563 ที่มีกำไรสุทธิ6.68 ล้านบาท และเพิ่มขึ้น 2.55% เมื่อเทียบกับไตรมาส1/2564 ที่มีกำไรสุทธิ 40.75 ล้านบาท
ขณะที่มีรายได้รวม 1,279.79 ล้านบาท เพิ่มขึ้น114.41 %เทียบกับงวดเดียวกันของปี 2563 โดยเพิ่มขึ้นจากไตรมาส 2/2563เท่ากับ 136.19% และเพิ่มขึ้นจากไตรมาส 1/2564 เท่ากับ 11.59%
ทั้งนี้บริษัทมีรายได้จากการให้บริการขนส่งทางเรือ 997.33 ล้านบาท เพิ่มขึ้นจากงวดเดียวกันของปีก่อน 161.55% โดยเพิ่มขึ้นจากไตรมาส 2/2563 เท่ากับ189.97% และเพิ่มจากไตรมาส 1/2564 เท่ากับ14.11% รายได้จากบริการขนส่งทางบก 218.17 ล้านบาท เพิ่มจากงวดเดียวกันของปีก่อนหน้า 24.11% โดยเพิ่มขึ้นจากไตรมาส 2/2563 เท่ากับ 32.78% และเพิ่มขึ้นจากไตรมาส 1/2564 เท่ากับ 3.63%
รวมทั้งรายได้จากบริการขนส่งทางอากาศ 57.97 ล้านบาท เพิ่มขึ้นจากงวดเดียวกันของปีก่อนหน้า 68.03% โดยเพิ่มขึ้นจากไตรมาส 2/2563 เท่ากับ69.07 % และลดลงเล็กน้อยจากไตรมาส 1/2564เท่ากับ 3.83%รายได้จากการให้บริการอื่นๆ 6.32 ล้านบาทเพิ่มขึ้น จากงวดเดียวกันของปีก่อน 19.25 % โดยเพิ่มขึ้นจากไตรมาส 2/2563 เท่ากับ 96.06% และเพิ่มขึ้นจากไตรมาส 1/2564 เท่ากับ 70.09%
สำหรับผลประกอบการของบริษัท 6 เดือนแรกของปี 2564 เป็นไปตามที่ได้คาดการณ์ไว้ มีเติบโตอย่างก้าวกระโดดและโตต่อเนื่องจากไตรมาสแรกของปีนี้ แม้จะมีสถานการณ์การแพร่ระบาดของโควิด-19 ที่รุนแรงขึ้น แต่การให้บริการด้านขนส่งของบริษัทไม่ได้มีปัญหาเนื่องจากที่ผ่านมา บริษัทได้เตรียมความพร้อมเพื่อรองรับการให้บริการขนส่งสินค้าของลูกค้าตั้งแต่ช่วงสถานการณ์โควิด 19 ในระลอกแรกและได้เตรียมความพร้อมมาอย่างต่อเนื่องจนถึงปัจจุบัน เพื่อไม่ให้เกิดผลกระทบต่อการขนส่งสินค้าของลูกค้าจึงทำให้บริษัทได้รับความไว้วางใจจากกลุ่มลูกค้าเดิมและจากกลุ่มลูกค้ารายใหม่ที่มีเพิ่มมากขึ้น
“SONIC ได้เตรียมความพร้อมรับมือกับการแพร่ระบาดโควิด-19 มาอย่างต่อเนื่อง ทำให้การบริการขนส่งของเราไม่มีปัญหาลูกค้ายังให้ความเชื่อมั่นคุณภาพการให้บริการของ SONIC ลูกค้าเก่ายังเหนียวแน่น ขณะที่ลูกค้าใหม่ก็เพิ่มขึ้นอย่างต่อเนื่อง ตอนนี้เราลุยขยายฐานลูกค้าทั้งในและต่างประเทศ”ดร.สันติสุข กล่าว
อย่างไรก็ตามกลุ่มลูกค้าหลัก ยังมาจากการให้บริการขนส่งทางทะเล ที่มีสัดส่วนรายได้ถึง78% การบริการขนส่งทางบก 17 % การบริการทางอากาศ 4.5% และสัดส่วนรายได้อื่นๆ อีก 0.5% นอกจากนี้ในไตรมาส 2/2564 บริษัทยังมีรายได้ดอกเบี้ยจากการให้เช่าซื้อรถหัวลาก 1.52 ล้านบาท จากไตรมาส 1/2564 มีรายได้ 0.78 ล้านบาท หรือเพิ่มขึ้น 94.87%
ขณะเดียวกันในที่ประชุมคณะกรรมการของบริษัท เมื่อวันที่ 11 สิงหาคม 2564 ได้มีมติอนุมัติการลงทุนเพื่อขยายพื้นที่ให้บริการด้านโลจิสติกส์โดยลงทุนในที่ดินเพิ่มจำนวน 33 ไร่ซึ่งเป็นที่ดินที่ติดกับแปลงเดิมในอำเภอศรีราชาจังหวัดชลบุรี